তথ্যবিবরণী নম্বর : ১২৬৮

**তথ্য মন্ত্রণালয়ের নাম সংশোধন**

ঢাকা, ১ চৈত্র (১৫ মার্চ) :

 আজ (১ চৈত্র, ১৪২৭ বঙ্গাব্দ এবং ১৫ মার্চ ২০২১ খ্রিস্টাব্দ) এস, আর, ও নং ৭৬-আইন/২০২১ বাংলাদেশের সংবিধানের ৫৫ (6) অনুচ্ছেদে প্রদত্ত ক্ষমতাবলে রাষ্ট্রপতি মোঃ আবদুল হামিদ Rules of Business, 1996 এর নিম্নরূপ অধিকতর সংশোধন করলেন।

 উপরিউক্ত Rules এর Schedule-1 (Allocation of Business among the different Ministries and Divisions) এর Serial No 26 ও এর বিপরীতে উল্লিখিত শিরোনাম Ministry of Information এর পরিবর্তে Ministry of Information and Broadcasting শিরোনামে প্রতিস্থাপিত হলো।

 মন্ত্রিপরিষদ বিভাগের এক প্রজ্ঞাপনে আজ এ তথ্য জানানো হয়েছে।

#

শফিউল/নাইচ/মোশারফ/আব্বাস/২০২১/১২৬৮ ঘণ্টা

তথ্যবিবরণী নম্বর : ১২৬৭

 **বাংলাদেশের জ্বালানি ব্যবস্থায় ক্লিন এনার্জির অংশ বাড়াতে সরকার প্রণোদনা দিচ্ছে**

 **----বিদ্যুৎ প্রতিমন্ত্রী**

ঢাকা, ১ চৈত্র (১৫ মার্চ) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বাংলাদেশের জ্বালানি ব্যবস্থায় ক্লিন এনার্জির অংশ বাড়াতে সরকার প্রণোদনা দিচ্ছে। সোলার হোম সিস্টেম প্রায় ৬ মিলিয়ন হওয়ার নেপথ্যে রয়েছে সরকারের বিশেষ প্রণোদনা। নবায়নযোগ্য উৎস হতে বিদ্যুৎ উৎপাদন বাড়াতে বছরভিত্তিক বিদ্যুৎ উৎপাদন পরিকল্পনা করা হয়েছে এবং সোলার রোডম্যাপ-২০৪১ প্রস্তুত করা হয়েছে।

প্রতিমন্ত্রী আজ ৭ম বার্লিন এনার্জি ট্রানজিশন সংলাপ-এর সাইড ইভেন্টে ‘কার্বনমুক্ত ভবিষ্যতের জন্য কাঠামোগত পরিবর্তন’ শীর্ষক ওয়েবিনারে প্যানেলিস্ট হিসেবে বক্তব্যকালে এসব কথা বলেন। তিনি বলেন, পাওয়ার সিস্টেম মাস্টার প্ল্যান পর্যালোচনা করে গ্যাসভিত্তিক ও নবায়নযোগ্য উৎস হতে বিদ্যুৎ উৎপাদনকে গুরুত্ব দেয়া হচ্ছে। পরিকল্পনায় আমদানিকৃত বিদ্যুৎও বিশেষ অবদান রাখবে। ভারত থেকে ১ হাজার ১৬০ মেগাওয়াট বিদ্যুৎ এখন আমদানি করা হচ্ছে। নেপাল ও ভুটান থেকেও জলবিদ্যুৎ আমদানির বিষয়টি অনেকটা এগিয়ে রয়েছে। ২ হাজার ৪০০ মেগাওয়াট-এর নিউক্লিয়ার পাওয়ার প্লান্ট স্থাপিত হয়েছে। বিমসটে ক (BIMSTEC), সাসেক (SASEC), ডি-৮ (D-8), সার্ক (SAARC) প্রভৃতি আঞ্চলিক, উপ-আঞ্চলিক সহযোগিতা ফোরামের মাধ্যমে আঞ্চলিক গ্রিড নির্মাণের জন্য বিদ্যুৎ বাণিজ্য প্রসারে বাংলাদেশ কাজ করে যাচ্ছে। জাতিসংঘের টেকসই উন্নয়ন লক্ষ্যকে গুরুত্ব দিয়ে বাংলাদেশের জ্বালানিখাতের পরিকল্পনা ও কৌশল গ্রহণ করে বাস্তবায়ন করা হচ্ছে। তিনি এসময় রূপকল্প-২০৪১ বাস্তবায়ন করে সমৃদ্ধ বাংলাদেশ রুপান্তরের কার্যক্রমে উন্নত দেশসমূহকে প্রযুক্তি ও অভিজ্ঞতা দিয়ে সহযোগিতা করার অনুরোধ জানান।

জার্মানির উন্নয়ন সহযোগী সংস্থা জি আই জেড (GIZ)-এর তহবিল কর্মসূচি বিভাগের প্রধান Sandra Retzer সঞ্চালনায় অন্যান্যের মাঝে চিলির জ্বালানি মন্ত্রণালয়ের স্ট্রেট সেক্রেটারি Francisco Javier Lopez, ইউক্রেনের আঞ্চলিক উন্নয়ন মন্ত্রণালয়ের উপমন্ত্রী Ivan Lukeria, জার্মানির ফেডারেল অর্থনৈতিক বিষয়ক ও জ্বালানি মন্ত্রণালয়ের উপ-মহাপরিচালক Ulrich Benterbusch ও ভারতের বিদ্যুৎ মন্ত্রণালয়ের অতিরিক্ত সচিব Vivek Kumar Dewangan সংযুক্ত থেকে স্ব স্ব দেশের বিদ্যুৎ, জ্বালানি ব্যবস্থা ও তার সার্বিক রুপান্তর নিয়ে আলোকপাত করেন।

#

আসলাম/রোকসানা/মাসুম/মোশারফ/আব্বাস/২০২১/২২০১ ঘণ্টা

তথ্যবিবরণী নম্বর : ১২৬৬

 **মুজিববর্ষ উপলক্ষে ২ হাজার নারী উদ্যোক্তাকে ৫০ হাজার টাকা করে সিডমানি প্রদান হবে**

 **---আইসিটি প্রতিমন্ত্রী**

ঢাকা, ১ চৈত্র (১৫ মার্চ) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, নারী উদ্যোক্তাদের স্বনির্ভর করতে মুজিববর্ষ উপলক্ষে উইমেন এন্ড ই-কমার্স ও ই-ক্যাবসহ ২ হাজার নারী উদ্যোক্তাকে ৫০ হাজার টাকা করে দেয়া হবে। তথ্য ও যোগাযোগ প্রযুক্তি বিভাগের আইডিয়া প্রকল্প হতে জামানত ছাড়াই নন রিফান্ডেবল সিডমানি হিসেবে এ অর্থ প্রদান করা হবে।

প্রতিমন্ত্রী আজ আন্তর্জাতিক নারী দিবস ২০২১ উদ্‌যাপন উপলক্ষে তথ্য ও যোগাযোগ প্রযুক্তি বিভাগের অধীন এসপায়ার টু ইনোভেশন (এটুআই) এর উদ্যোগে অনলাইন প্লাটফর্মে আয়োজিত ‘Women in Digital : Employment & Entrepreneurship’ শীর্ষক আলোচনা সভায় যুক্ত হয়ে প্রধান অতিথির বক্তৃতায় এ কথা বলেন।

জনাব পলক বলেন, ডিজিটাল স্পেসে নারীদের অংশগ্রহণ বাড়াতে হলে তাদের নিরাপত্তা নিশ্চিত করতে হবে। তিনি সাইবার স্পেসে নারীদের নিরাপত্তা নিশ্চিত করতে সচেতনতা ও প্রযুক্তির ব্যবহারের পাশাপাশি কঠোর আইন প্রয়োগের ওপর গুরুত্বারোপ করেন।

প্রতিমন্ত্রী বলেন, নারী-পুরুষ বিভেদ ও বৈষম্য দূর করতে জনসচেতনতার পাশাপাশি পিতা-মাতা, পরিবার ও প্রতিষ্ঠান থেকেই নৈতিক ও মূল্যবোধের শিক্ষা দিতে হবে । সন্তানদের উদার ও প্রগতিশীল মানুষ হিসেবে গড়ে তুলতে হবে।

প্রতিমন্ত্রী আইসিটি বিভাগ হতে বিভিন্ন কার্যক্রম গ্রহণ ও বাস্তবায়ন করা হচ্ছে উল্লেখ করে বলেন, হাইটেক পার্কসমূহে শতকরা ৩০ ভাগ স্পেস নারী উদ্যোক্তাদের বরাদ্দ দেওয়া হবে। আইসিটি বিভাগ শি-পাওয়ার প্রকল্পের মাধ্যমে নারী উদ্যোক্তা তৈরির লক্ষ্যে কাজ করছে। এ পর্যন্ত ১০ হাজার ৫০০ জনকে প্রশিক্ষণ দেওয়া হয়েছে। এর মধ্যে ১ হাজার ৪২৭ জন নারী উদ্যোক্তা হিসেবে নিজেদেরকে প্রতিষ্ঠিত করেছেন। লার্নিং ও আর্নিং প্রকল্পের মাধ্যমে ৩৮ হাজার জনকে প্রশিক্ষণ দিয়ে ফ্রিল্যান্সার হিসেবে গড়ে তোলা হয়েছে। এই প্রকল্পের মাধ্যমে ২০২১ সালের মধ্যে মোট ৫৩ হাজার মানুষকে প্রশিক্ষিত করা হবে। এছাড়া তরুণ উদ্যোক্তাদেরকে আইসিটি বিভাগের আইডিয়া প্রকল্প হতে ১০ লাখ থেকে ৫ কোটি টাকা পর্যন্ত সহযোগিতা করার সুযোগ রয়েছে। দেশের নারী উদ্যোক্তারা সরকারের এই সুযোগগুলো গ্রহণে এগিয়ে আসবেন বলে তিনি আশা করেন।

তথ্য ও যোগাযোগ বিভাগের সিনিয়র সচিব এন এম জিয়াউল আলমের সভাপতিত্বে অনুষ্ঠানে অন্যান্যের মধ্যে অনলাইনে যুক্ত হয়ে বক্তব্য রাখেন বাংলাদেশ হাইটেক পার্ক এর ব্যবস্থাপনা পরিচালক হোসনে আরা বেগম, বাংলাদেশ পুলিশের মহাপরিদর্শক বেনজির আহমেদ, এটুআই প্রকল্প পরিচালক ড. মোঃ আব্দুল মান্নান, ইউ এন উইমেন এর বাংলাদেশ প্রতিনিধি মিজ শোকো ইশিকাওয়া, এটুআই এর পলিসি এডভাইজার আনীর চৌধুরী, বেসিসি এর সিনিয়র সহ-সভাপতি মিজ ফারহানা এ রহমান, এসবিকে ফাউন্ডেশন এর ফাউন্ডার সোনিয়া বশির কবির প্রমুখ।

#

শহিদুল/রোকসানা/মোশারফ/আব্বাস/২০২১/২১৪২ ঘণ্টা

তথ্যবিবরণী নম্বর : ১২৬৫

**বঙ্গবন্ধুর হাত ধরেই বাংলাদেশে পর্যটন শিল্পের আনুষ্ঠানিক যাত্রা শুরু**

 **-- পর্যটন প্রতিমন্ত্রী**

ঢাকা, ১ চৈত্র (১৫ মার্চ) :

 বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, জাতির পিতা বঙ্গবন্ধু শেখ মুজিবুর রহমানের হাত ধরেই বাংলাদেশে পর্যটন শিল্পের আনুষ্ঠানিক যাত্রা শুরু। বঙ্গবন্ধু জানতেন পর্যটন শিল্পের পরিকল্পিত বিকাশের মাধ্যমে দেশের অর্থনৈতিক উন্নয়ন নিশ্চিত করার পাশাপাশি সারা বিশ্বে বাংলাদেশের গৌরবোজ্জ্বল ইতিহাস, ঐতিহ্য, সভ্যতা, সংস্কৃতি, পুরাকীর্তি ও প্রত্নতত্ত্ব, ক্ষুদ্র নৃগোষ্ঠীর বৈচিত্র্যময় জীবনধারা, প্রাকৃতিক সৌন্দর্য সফলভাবে তুলে ধরা সম্ভব। তাই দেশের পর্যটন শিল্পের বিকাশের স্বার্থে তিনি বাংলাদেশ পর্যটন কর্পোরেশন প্রতিষ্ঠা করেন।

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ‘মুজিববর্ষ’ উপলক্ষে আজ বেসামরিক বিমান পরিবহন ও পর্যটন মন্ত্রণালয় কর্তৃক আয়োজিত ‘বঙ্গবন্ধুর স্বপ্ন ও বাংলাদেশের পর্যটন : স্বপ্নযাত্রা থেকে আজকের বাস্তবতা’ শীর্ষক ওয়েবিনারে প্রধান অতিথির বক্তব্যে এসব কথা বলেন প্রতিমন্ত্রী।

 প্রতিমন্ত্রী আরো বলেন, পর্যটন কোনো একক বিষয় নয়। এটি দেশের সার্বিক উন্নতির সাথে সম্পর্কিত। প্রধানমন্ত্রী শেখ হাসিনার নেতৃত্বে দেশে তথ্য প্রযুক্তির উন্নতি, আর্থ-সামাজিক অবস্থার উন্নয়ন, যোগাযোগ ব্যবস্থার উন্নয়ন, গ্রামীণ উন্নয়ন, খাদ্যে স্বনির্ভরতা ও শতভাগ বিদ্যুতায়নের ফলে দেশে পর্যটন শিল্পের বিকাশের উপযুক্ত পরিবেশ সৃষ্টি হয়েছে। বঙ্গবন্ধু বাংলাদেশের পর্যটন উন্নয়নের যে স্বপ্ন দেখেছিলেন আজ তার সফল বাস্তবায়ন হচ্ছে বঙ্গবন্ধু কন্যার হাত ধরে। প্রধানমন্ত্রীর নেতৃত্বে সকলের আন্তরিক অংশগ্রহণেই পর্যটন খাত সামনে এগিয়ে যাবে।

 সাম্প্রতিক সময়ে কোভিড-১৯ এর সংক্রমণ বৃদ্ধির কথা উল্লেখ করে প্রতিমন্ত্রী বলেন, এই সময়ে পর্যটকদের স্বাস্থ্যবিধি মেনে চলা অত্যন্ত জরুরি। স্বাস্থ্যবিধি মেনে চলার কোনো বিকল্প নেই। সংক্রমণ রোধে পর্যটক ও পর্যটন শিল্পের সাথে জড়িত সকল অংশীজনকে দায়িত্বশীল ভূমিকা পালন করতে হবে। পর্যটকেরা যাতে স্বাস্থ্যবিধি যথাযথভাবে পালন করে তার জন্য স্থানীয় প্রশাসনের সতর্ক দৃষ্টি রাখতে হবে।

 সভাপতির বক্তব্যে বেসামরিক বিমান পরিবহন ও পর্যটন মন্ত্রণালয়ের সচিব মোঃ মোকাম্মেল হোসেন বলেন, পর্যটনের অর্থনৈতিক গুরুত্ব অনুধাবন করেই জাতির পিতা বঙ্গবন্ধু শেখ মুজিবুর রহমান দেশের প্রথম পঞ্চবার্ষিকী পরিকল্পনায় পর্যটনকে গুরুত্ব দিয়ে অন্তর্ভুক্ত করেছিলেন। দেশের পর্যটন শিল্পের বিকাশে প্রাতিষ্ঠানিক ব্যবস্থা নিয়েছিলেন।

 ওয়েবিনারে মূল প্রবন্ধ উপস্থাপন করেন মহিলা বিষয়ক অধিদপ্তরের মহাপরিচালক রাম চন্দ্র দাস। এছাড়াও আলোচনায় অংশগ্রহণ করেন বেসামরিক বিমান চলাচল কর্তৃপক্ষের চেয়ারম্যান এয়ার ভাইস মার্শাল মফিদুর রহমান, বাংলাদেশ পর্যটন করপোরেশনের চেয়ারম্যান মোঃ হান্নান মিয়া, সড়ক পরিবহন ও মহাসড়ক বিভাগের অতিরিক্ত সচিব নীলিমা আক্তার, মুক্তিযুদ্ধ বিষয়ক মন্ত্রণালয়ের যুগ্ম সচিব দেওয়ান মোঃ আবদুস সামাদ,বাংলাদেশ ট্যুরিজম বোর্ডের পরিচালক আবু তাহের মোহাম্মদ জাবের, টোয়াব এর প্রথম সহ-সভাপতি শিবলুল আজম কোরেশী, ট্রিয়াব এর সভাপতি খবির উদ্দিন আহমেদ প্রমুখ।

#

তানভীর/রোকসানা/মাসুম/রেজুয়ান/মোশারফ/জয়নুল/২০২১/২১২০ঘণ্টা

তথ্যবিবরণী নম্বর : ১২৬৪

যোগ্য নাগরিক গড়তে খেলাধুলার বিকল্প নেই

 -- স্থানীয় সরকার মন্ত্রী

ঢাকা, ১ চৈত্র (১৫ মার্চ) :

 স্থানীয় সরকার মন্ত্রী মোঃ তাজুল ইসলাম বলেছেন, নতুন প্রজন্মের উদ্ভাবনী শক্তি ও সুস্থ-চিন্তা চেতনার বিকাশ এবং যোগ্য নাগরিক হিসেবে তাদেরকে গড়ে তোলার জন্য খেলাধুলার বিকল্প নেই।

 আজ বঙ্গবন্ধু জাতীয় স্টেডিয়ামে ঢাকা দক্ষিণ সিটি কর্পোরেশনের আয়োজনে ‘আন্তঃওয়ার্ড ক্রীড়া প্রতিযোগিতা ২০২১’ এর পুরস্কার বিতরণী ও সমাপনী অনুষ্ঠানে প্রধান অতিথির বক্তৃতায় মন্ত্রী এ কথা বলেন।

 মন্ত্রী বলেন, ছেলে-মেয়েদের অনৈতিক কার্যক্রম থেকে বিরত রেখে উন্নত সমৃদ্ধ বঙ্গবন্ধুর সোনার বাংলা গড়তে হলে নতুন প্রজন্মকে খেলাধুলার জন্য মাঠে আনতে হবে। সকল অন্যায়-অবিচারের বিরুদ্ধে রুখে দাঁড়ানোর জন্য সৎ ও বঙ্গবন্ধুর আদর্শের সৈনিক একটি প্রজন্ম তৈরি করতে হবে বলেও জানান তিনি।

 মোঃ তাজুল ইসলাম বলেন, ঢাকা দক্ষিণ সিটি কর্পোরেশনের মেয়র এবং কাউন্সিলরগণ দায়িত্ব গ্রহণের পর থেকে দক্ষতার সাথে শহরের উন্নয়নের লক্ষ্যে কাজ করে যাচ্ছেন। এ প্রসঙ্গে তিনি আরো জানান, ঢাকাবাসী দুই যোগ্য নগরপিতা পেয়েছেন। ঢাকাকে একটি আধুনিক নগরী গড়ে তুলতে নিরলস পরিশ্রম করে যাচ্ছেন তাঁরা। খাল উদ্ধার করে সেগুলোকে পরিষ্কার-পরিচ্ছন্ন করাসহ অন্যান্য সমস্যা সমাধান করে নাগরিকদের সকল সুবিধা নিশ্চিত করতে নানা উদ্যোগ গ্রহণ করছেন মেয়রদ্বয়।

 পরে, স্থানীয় সরকার মন্ত্রী ক্রিকেট এবং ফুটবল খেলায় চ্যাম্পিয়ন ও রানার্স আপদের মধ্যে পুরস্কার বিতরণ করেন।

 ঢাকা দক্ষিণ সিটি কর্পোরেশনের মেয়র ব্যারিস্টার শেখ ফজলে নূর তাপসের সভাপতিত্বে যুব ও ক্রীড়া প্রতিমন্ত্রী মোঃ জাহিদ আহসান রাসেল এবং স্থানীয় সরকার বিভাগের সিনিয়র সচিব হেলালুদ্দীন আহমদ অনুষ্ঠানে বিশেষ অতিথি হিসেবে উপস্থিত ছিলেন।

#

হায়দার/রোকসানা/মাসুম/রেজুয়ান/সঞ্জীব/জয়নুল/২০২১/২১০৫ঘণ্টা

তথ্যবিবরণী নম্বর : ১২৬৩

**কওমী শিক্ষার্থীদের উন্নয়নে কাজ করছে সরকার**

 **-- ধর্ম প্রতিমন্ত্রী**

ঢাকা, ১ চৈত্র (১৫ মার্চ) :

 ধর্ম প্রতিমন্ত্রী মোঃ ফরিদুল হক খান বলেছেন, প্রধানমন্ত্রী শেখ হাসিনার নেতৃত্বাধীন সরকার বাংলাদেশের সকল জনগণকে অন্তর্ভুক্ত করে উন্নয়ন পরিকল্পনা বাস্তবায়ন করছে। তিনি বলেন, এদেশের এক বিশাল সংখ্যক জনগোষ্ঠী কওমী শিক্ষা ব্যবস্থার সাথে যুক্ত রয়েছে। এ ব্যবস্থার শিক্ষার্থীদের দেশের উন্নয়নের সাথে যুক্ত করতে তাঁদের সর্বোচ্চ ডিগ্রি দাওরায়ে হাদিসকে বর্তমান সরকার মাস্টার্সের সমমান দিয়েছে। অন্যান্য স্তরের ডিগ্রির বিষয়ে ও সরকার কাজ করছে।এ ছাড়া শিক্ষার্থীদের যোগ্যতার ভিত্তিতে প্রশিক্ষণ ও কর্মসংস্থানের বিষয়েও সরকার পরিকল্পনা গ্রহণ করছে।

 প্রতিমন্ত্রী গতকাল বৃহত্তর ময়মনসিংহ সমিতির ভবন মিলনায়তনে বাংলাদেশের কওমী মাদ্রাসাসমূহের সর্বোচ্চ সংস্থা আল হাইয়াতুল উলইয়া লিল জামিয়াতুল কাওমিয়া বাংলাদেশ এর ২০২০ সালে অনুষ্ঠিত পরীক্ষায় মেধা তালিকায় স্থানপ্রাপ্ত বৃহত্তর ময়মনসিংহের শিক্ষার্থীদের সংবর্ধনা অনুষ্ঠানে প্রধান অতিথির বক্তব্যে এসব কথা বলেন।

 প্রতিমন্ত্রী বলেন, প্রধানমন্ত্রী শেখ হাসিনার সরকার ইসলামের খেদমতে নিরলসভাবে কাজ করে যাচ্ছে। সরকার প্রায় ৯ হাজার কোটি টাকা ব্যয়ে বাংলাদেশের প্রতিটি জেলা ও উপজেলায় একটি করে মোট ৫৬০টি মডেল মসজিদ ও ইসলামিক সাংস্কৃতিক কেন্দ্র স্থাপন করছে। এর মধ্যে মুজিববর্ষে ১০০টি মসজিদ উদ্বোধন করা হবে। তিনি বলেন, প্রধানমন্ত্রীর নির্দেশনায় সরকার আল কুরআন ডিজিটাইজেশন (আল কোরআন : ডিজিটাল), ইসলামি আরবি বিশ্ববিদ্যালয় প্রতিষ্ঠা, জাতীয় মসজিদ বায়তুল মোকাররমের সৌন্দর্য বৃদ্ধি ও সম্প্রসারণ ও ইসলামিক ফাউন্ডেশন লাইব্রেরি ভবন নির্মাণ সম্পন্ন করেছে।

 প্রতিমন্ত্রী আরো বলেন, সরকার হজ ব্যবস্থাপনায় ডিজিটাল সুবিধা চালু করেছে। হজে গমনেচ্ছু ব্যক্তিগণ অনলাইনে হজের প্রাক-নিবন্ধন ও নিবন্ধন সম্পন্ন করতে পারছেন। গধশশধয জড়ঁঃব ওহরঃরধঃরাব ঋৎধসবড়িৎশ-এর আওতায় সৌদি আরবের ইমিগ্রেশন বাংলাদেশেই সম্পন্ন হচ্ছে। জেদ্দা হজ টার্মিনালে ‘বাংলাদেশ প্লাজা’ স্থাপনসহ ঢাকা আশকোনা হজ ক্যাম্পের সুযোগ-সুবিধা বৃদ্ধি করা হয়েছে।

 মন্ত্রী বলেন, মসজিদভিত্তিক শিশু ও গণশিক্ষা কার্যক্রমের মাধ্যমে আলেম-ওলামাদের কর্মসংস্থান, মসজিদভিত্তিক শিশু ও গণশিক্ষা এবং কুরআন শিক্ষা কার্যক্রমে মহিলাদের কর্মসংস্থানের সুযোগ তৈরি হয়েছে। তিনি আরো বলেন, জাতীয় শিক্ষানীতিতে মসজিদভিত্তিক শিশু ও গণশিক্ষা কার্যক্রমকে প্রাক-প্রাথমিক শিক্ষার অংশ হিসেবে অন্তর্ভুক্তি, কওমী শিক্ষার্থীদের দাওরায়ে হাদীস সনদকে মাস্টার্স সমমান প্রদান, ১০০০টি বেসরকারি মাদ্রাসায় একাডেমিক ভবন নির্মাণ, ৮০টি মাদ্রাসায় অনার্স কোর্স চালুকরণ, ইমাম মুয়াজ্জিন কল্যাণ ট্রাস্ট প্রতিষ্ঠা করে প্রধানমন্ত্রী ইসলাম ও মুসলমানদের প্রতি তাঁর আন্তরিকতাপূর্ণ দায়িত্ব পালন করেছেন।

 অনুষ্ঠানে প্রধান আলোচক হিসেবে বক্তব্য রাখেন জাতিসংঘের ক্লাইমেট ভালনারেবল ফোরাম (সিভিএফ) এর বিশেষ দূত মোঃ আবুল কালাম আজাদ।

#

আনোয়ার/রোকসানা/মাসুম/রেজুয়ান/সঞ্জীব/জয়নুল/২০২১/২০০০ঘণ্টা

তথ্যবিবরণী নম্বর : ১২৬২

**নতুন প্রজন্মের কাছে মুক্তিযুদ্ধের সঠিক ইতিহাস পৌঁছে দিতে লাইব্রেরির বিকল্প নেই**

 **-- কে এম খালিদ**

ঢাকা, ১ চৈত্র (১৫ মার্চ) :

 সংস্কৃতি বিষয়ক প্রতিমন্ত্রী কে এম খালিদ বলেছেন, ১৯৭৫ হতে ১৯৯৬ সাল পর্যন্ত দীর্ঘ ২১ বছর নতুন প্রজন্ম বঙ্গবন্ধু ও মুক্তিযুদ্ধের সঠিক ইতিহাস জানা থেকে বঞ্চিত ছিল। সেই ২১ বছরে জাতির যে ক্ষতি হয়েছে, তা পুষিয়ে নিতে কমপক্ষে ৪২ বছর সময় লাগবে। ১৯৯৬ সালে বঙ্গবন্ধু কন্যা প্রধানমন্ত্রী শেখ হাসিনার নেতৃত্বে আওয়ামী লীগ রাষ্ট্র ক্ষমতা গ্রহণের পর থেকে বিশেষ করে বিগত ১২ বছরে এ অবস্থার অনেক পরিবর্তন সাধিত হয়েছে। নতুন প্রজন্ম মহান মুক্তিযুদ্ধে জাতির পিতা বঙ্গবন্ধুর অবদান, তাঁর জীবন ও কর্ম এবং মুক্তিযুদ্ধের সঠিক ইতিহাস সম্পর্কে জানতে পারছে। আর এ বিষয় মুখ্য ভূমিকা পালন করছে লেখক, প্রকাশক, বুদ্ধিজীবী থেকে শুরু করে বইপ্রেমী সাধারণ জনগণ। সেজন্য নতুন প্রজন্মের কাছে মুক্তিযুদ্ধের সঠিক ইতিহাস পৌঁছে দিতে লাইব্রেরির বিকল্প নেই।

 প্রতিমন্ত্রী আজ রাজধানীর গণগ্রন্থাগার অধিদপ্তর প্রাঙ্গণে জাতির পিতার জন্মদিন ও জাতীয় শিশু দিবস উপলক্ষে জাতীয় গ্রন্থকেন্দ্র আয়োজিত বঙ্গবন্ধু ও মুক্তিযুদ্ধ বিষয়ক তিন দিনব্যাপী পুস্তক প্রদর্শনী ও সাংস্কৃতিক অনুষ্ঠানে প্রধান অতিথির বক্তব্যে এসব কথা বলেন।

 প্রধান অতিথি বলেন, একটি স্বাধীনতা বিরোধী অপশক্তির পরিকল্পনা ও চক্রান্তে এবং জিয়াউর রহমানের মদদে বঙ্গবন্ধুকে সপরিবারে হত্যা করা হয়েছিল। প্রতিমন্ত্রী এসময় মুক্তিযুদ্ধকালীন স্বাধীনতা বিরোধী রাজাকার-আলবদর কর্তৃক নিজের নির্যাতিত হওয়ার ঘটনা তুলে ধরেন।

 সংস্কৃতি বিষয়ক মন্ত্রণালয়ের সচিব মোঃ বদরুল আরেফীনের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন, গণগ্রন্থাগার অধিদপ্তরের মহাপরিচালক মোঃ আবুবকর সিদ্দিক ও ৭১ টেলিভিশনের প্রধান সম্পাদক মোজাম্মেল বাবু।

 প্রতিমন্ত্রী এর আগে গণগ্রন্থাগার অধিদপ্তরের অধীনস্থ সুফিয়া কামাল জাতীয় গণগ্রন্থাগারে ‘ব্রেইল কর্নার’ উদ্বোধন করেন। ‘ব্রেইল কর্নার’টি স্থাপনে সহযোগিতা প্রদান করেছে ‘স্পর্শ ফাউন্ডেশন’ যারা দীর্ঘদিন থেকে দৃষ্টিজয়ী মানুষের সেবায় কাজ করছে। জাতির পিতা বঙ্গবন্ধু শেখ মুজিবুর রহমানের জন্মদিবস ও জাতীয় শিশু দিবসকে সামনে রেখে গণগ্রন্থাগার অধিদপ্তর কর্তৃক এ কর্নারটি স্থাপন করা হয়েছে।

#

ফয়সল/রোকসানা/মাসুম/রেজুয়ান/সঞ্জীব/জয়নুল/২০২১/২০৫০ঘণ্টা

তথ্যবিবরণী নম্বর : ১২৬১

**জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও**

**স্বাধীনতার সুবর্ণজয়ন্তী উদ্‌যাপন উপলক্ষ্যে ই-পোস্টার প্রকাশ**

ঢাকা, ১ চৈত্র (১৫ মার্চ) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীর অনুষ্ঠান এবং স্বাধীনতার সুবর্ণজয়ন্তীর অনুষ্ঠানমালা আয়োজন উপলক্ষ্যে প্রিন্ট, ইলেকট্রনিক, অনলাইন ও সোশ্যাল মিডিয়ায় প্রচারের জন্য চারটি ই-পোস্টার প্রকাশ করা হয়েছে।

 স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের প্রতি শ্রদ্ধা নিবেদনের লক্ষ্যে

ই-পোস্টারগুলোর শিরোনাম করা হয়েছে ‘মুক্তির মহানায়ক’, ‘সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমান’, ÔMUJIB 100 BIRTH CENTANARY OF THE FATHER OF THE NATION BANGABANDHU SHEIKH MUJIBUR RAHMANÕ এবং ‘মুজিব চিরন্তন THE ETERNAL MUJIBÕ ।

#

মোহসিন/রোকসানা/মাসুম/সঞ্জীব/জয়নুল/২০২১/২০৫০ঘণ্টা

তথ্যবিবরণী নম্বর : ১২৬০

**ঢাকা ওআইসি ইয়ুথ ক্যাপিটাল ফিল্ম এওয়ার্ডস উদ্বোধন**

ঢাকা, ১ চৈত্র (১৫ মার্চ) :

 উদ্বোধন হলো ঢাকা ওআইসি ইয়ুথ ক্যাপিটাল ফিল্ম এওয়ার্ডস ২০২০-২১। তথ্যমন্ত্রী ড. হাছান মাহ্‌মুদ আজ রাজধানীর আগারগাঁওয়ে ফিল্ম আর্কাইভ মিলনায়তনে প্রধান অতিথি হিসেবে এ আন্তর্জাতিক শর্টফিল্ম প্রতিযোগিতা উদ্বোধন করেন।

 অর্গানাইজেশন অভ্‌ ইসলামিক কো-অপারেশন-ওআইসি'র সংযুক্ত সংস্থা ইসলামিক কো-অপারেশন ইয়ুথ ফোরাম-আইসিওয়াইএফ এর পৃষ্ঠপোষকতায় বাংলাদেশের তথ্য মন্ত্রণালয় দেশের যুব ও ক্রীড়া মন্ত্রণালয় এবং পররাষ্ট্র মন্ত্রণালয়ের সহযোগিতায় এ আয়োজন সম্পন্ন করছে।

 উদ্বোধনী অনুষ্ঠানে তথ্যমন্ত্রী এ উদ্যোগের ভূয়সী প্রশংসা করেন এবং বলেন, 'চলচ্চিত্র আমাদের জীবনের প্রতিফলন। জাতিগঠন এবং বৈশ্বিক যোগাযোগ বৃদ্ধিতে চলচ্চিত্রের ভূমিকা অতীব গুরুত্বপূর্ণ। একইসাথে এই সৃষ্টিশীল শিল্পে যুবসমাজের সম্পৃক্ততা যুবসমাজকে সুপথে রাখতে একান্ত সহায়ক।'

 তথ্যসচিব খাজা মিয়ার সভাপতিত্বে অনুষ্ঠানে বিশেষ অতিথি হিসেবে বক্তব্য রাখেন যুব ও ক্রীড়া প্রতিমন্ত্রী মোঃ জাহিদ আহসান রাসেল, তথ্য প্রতিমন্ত্রী ডাঃ মোঃ মুরাদ হাসান, যুব ও ক্রীড়া সচিব মোহাম্মদ আখতার হোসেন এবং অনলাইনে আইসিওয়াইএফ প্রেসিডেন্ট তাহা আইহান।

 বাংলাদেশ সময় ১৪ এপ্রিল মধ্যরাত থেকে ২৫ এপ্রিল পর্যন্ত [www.oicyouthcapital.com/dhaka](http://www.oicyouthcapital.com/dhaka) ওয়েবসাইটের মাধ্যমে শর্টফিল্ম জমা দেয়া যাবে। এশিয়া, ইউরোপ, আফ্রিকা, অস্ট্রেলিয়া, উত্তর ও দক্ষিণ আমেরিকার ১৮ থেকে ৩৫ বছর বয়সের যুবাদের উন্মুক্ত অংশগ্রহণে এই প্রতিযোগিতার পুরস্কার ঘোষণা হবে ২০ মে। যথাক্রমে ৫০০, ৩০০ ও ২০০ মার্কিন ডলারের প্রথম, দ্বিতীয় ও তৃতীয় কেন্দ্রীয় পুরস্কার ছাড়াও অঞ্চলভিত্তিক নির্বাচিত চলচ্চিত্রগুলোর জন্য থাকছে অংশগ্রহণ সনদ।

#

আকরাম/রোকসানা/মাসুম/সঞ্জীব/রেজাউল/২০২১/ ঘণ্টা

তথ্যবিবরণী নম্বর : ১২৫৯

**যারাই ইতিহাসকে বিকৃত করতে চেয়েছে, তারাই মুছে গেছে**

 **-- তথ্যমন্ত্রী**

ঢাকা, ১ চৈত্র (১৫ মার্চ) :

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘যারা ইতিহাসবিকৃতি ঘটিয়েছে, ইতিহাসকে মুছে ফেলতে চেয়েছে, তারাই ধীরে ধীরে ইতিহাসের পাতা থেকে মুছে গেছে, এটিই ইতিহাসের শিক্ষা।'

 আজ রাজধানীতে জাতীয় প্রেসক্লাবে প্রধান মিলনায়তনে বঙ্গবন্ধুর ৭ই মার্চের ভাষণের আলোকচিত্র এবং বাংলা ও ইংরেজি ভাষায় বিবরণ সংবলিত 'মুক্তির ডাক' গ্রন্থের দিনব্যাপী প্রদর্শনী উদ্বোধনকালে প্রধান অতিথির বক্তৃতায় মন্ত্রী একথা বলেন।

 মন্ত্রী বলেন, 'বিএনপি ৭ই মার্চের ভাষণের সমালোচনা করে বুঝিয়ে দিয়েছে, সমগ্র বাঙালি জাতি বুঝলেও তারা পাকিস্তানিদের মতোই সেই ঐতিহাসিক ভাষণটি বোঝেনি। আশা করেছিলাম বঙ্গবন্ধুর জন্মশতবাষির্কীতে একটি অনুষ্ঠান তারা পালন করবে। কিন্তু তারা ১৭ মার্চ পালন করে না। ১৫ আগস্ট যেদিন বঙ্গবন্ধুকে হত্যা করা হলো সেদিন তারা ভুয়া জন্মদিন পালন করে।'

 ড. হাছান বলেন, 'আমি আশা করেছিলাম বঙ্গবন্ধুর জন্মশতবাষির্কী ও স্বাধীনতার ৫০তম বার্ষিকীতে তারা অতীতের ভুল স্বীকার করবে, এতোদিন ধরে যে ১৫ আগস্ট কেক কেটে ভুয়া জন্মদিন পালন করেছে, এজন্য জাতির কাছে ক্ষমা চাইবে। কিন্তু আজকে তারা সেই সুযোগটি নিতে ব্যর্থ হয়েছে।'

 ড. হাছান এসময় ৭ মার্চের ভাষণের ভিডিওচিত্র ধারণকারীদের প্রতি গভীর শ্রদ্ধা জানিয়ে বলেন, পূর্ব পাকিস্তান টেলিভিশন সেদিন ভাষণটি ধারণ করতে পারেনি। কিন্তু আমাদের ডিএফপি (চলচ্চিত্র ও প্রকাশনা অধিদপ্তর) এই ভাষণটি ধারণ করেছিল। শুধু তা-ই নয়, সেটি পাকিস্তানিদের চক্ষু এড়িয়ে প্রথমে সচিবালয়ে পরে কেরানীগঞ্জে ধানের গোলার মধ্যে লুকিয়ে রেখে পরে সেটি ভারতে নিয়ে সংরক্ষণ করেছিলেন ডিএফপি'র সদস্যরা।'

 যারা সেদিন এই কাজ করেছিলেন, তারা অনেকেই বেঁচে আছেন এবং তথ্যমন্ত্রী হিসেবে তাদের প্রতি কৃতজ্ঞতা জানাই, ধন্যবাদ জানাই' উল্লেখ করে ড. হাছান বলেন, 'আজকে ইতিহাসের পাতায় তারা যেভাবে এই জিনিসগুলোকে ধারণ করেছেন এজন্য আসলে তারা জাতির পক্ষ থেকে ধন্যবাদ পাওয়ার অধিকার রাখেন।'

 এসময় 'মুক্তির ডাক' গ্রন্থটির দ্বিতীয় সংস্করণের মোড়ক উন্মোচনে তথ্যমন্ত্রীর সাথে অংশ নেন গ্রন্থটির সম্পাদক ও বিশেষ অতিথি বাংলাদেশ সংবাদ সংস্থা পরিচালনা পর্ষদের চেয়ারম্যান আ আ ম স আরেফিন সিদ্দিক, ৭ই মার্চের ভাষণের অন্যতম আলোকচিত্রী রফিকুর রহমান, জাতীয় প্রেসক্লাবের সভাপতি ফরিদা ইয়াসমিন, আওয়ামী স্বেচ্ছাসেবক লীগের সভাপতি নির্মল গুহ, সাধারণ সম্পাদক আফজালুর রহমান বাবু, গ্রন্থটির প্রকাশক জয়িতা প্রকাশনীর সত্ত্বাধিকারী ইয়াসিন কবীর জয় প্রমুখ।

 বইটি সম্পর্কে তথ্যমন্ত্রী বলেন, আমরা সবাই ৭ মার্চের ভাষণ সম্পর্কে জানি, কিন্তু একটি পুস্তকের মধ্যে সমস্ত ছবিগুলো নিয়ে আসা এবং ভবিষ্যতের জন্য এই ইতিহাস সংরক্ষণে প্রকাশনাটি অত্যন্ত গুরুত্বপূর্ণ।

#

আকরাম/রোকসানা/মাসুম/সঞ্জীব/রেজাউল/২০২১/১৯৩০ ঘণ্টা

তথ্যবিবরণী নম্বর : ১২৫৮

**সারা দেশে গত ২৪ ঘণ্টায় ৮৭ হাজার ৮৬০ জনের ভ্যাকসিন গ্রহণ**

ঢাকা, ১ চৈত্র (১৫ মার্চ) :

 গত ২৪ ঘণ্টায় সারা দেশে মোট ৮৭ হাজার ৮৬০ জন ভ্যাকসিন গ্রহণ করেছেন। এদের মধ্যে পুরুষ ৫০ হাজার ২৪৪ জন এবং মহিলা ৩৭ হাজার ৬১৬ জন।

 এ নিয়ে সারা দেশে গত ২৭ জানুয়ারি থেকে ১৫ মার্চ পর্যন্ত সর্বমোট ভ্যাকসিন গ্রহীতার সংখ্যা ৪৪ লাখ ৮৫ হাজার ৯৫৪ জন। এদের মধ্যে পুরুষ ২৮ লাখ ৪৪ হাজার ৩৫৫ জন এবং মহিলা ১৬ লাখ ৪১ হাজার ৫৯৯ জন।

 উল্লেখ্য, ১৫ মার্চ বিকাল ৫ টা ৩০ মিনিট পর্যন্ত সরকার কর্তৃক তৈরিকৃত সুরক্ষা অ্যাপে মোট ৫৭ লাখ ৭০ হাজার ১৯৮ জন ভ্যাকসিন গ্রহণের জন্য নিবন্ধন করেছেন।

#

মিজানুর/রোকসানা/মাসুম/রেজুয়ান/সঞ্জীব/রেজাউল/২০২১/১৮৪৪ ঘণ্টা

তথ্যবিবরণী নম্বর : ১২৫৭

**দেশে গমের চাষ ও উৎপাদন বহুগুণে বৃদ্ধি পাবে**

 **-- কৃষিমন্ত্রী**

নশিপুর (দিনাজপুর), ১ চৈত্র (১৫ মার্চ) :

 ব্লাস্ট রোগপ্রতিরোধী উচ্চফলনশীল গমের নতুন জাতের মাধ্যমে দেশে গমের চাষ ও উৎপাদন বহুগুণে বৃদ্ধি পাবে বলে উল্লেখ করেছেন কৃষিমন্ত্রী ড. মোঃ আব্দুর রাজ্জাক। তিনি বলেন, বাংলাদেশের আবহাওয়া গম চাষের জন্য খুব উপযোগী না হওয়ায় চাহিদার পুরোটা দেশে উৎপাদন করা সম্ভব নয়। দেশে আগে গমের অনেকগুলো জাত সহজেই ব্লাস্টসহ নানা রোগে আক্রান্ত হতো। নতুন উদ্ভাবিত জাত যেমন বারি গম-৩৩সহ আরো কয়েকটি জাত ব্লাস্ট রোগপ্রতিরোধী। দিনাজপুরে উচ্চফলনশীল এই জাতগুলোর উন্নত বীজ উৎপাদন করে সারা দেশে চাষে ব্যবহৃত হবে। এর ফলে দেশের বিরাট এলাকা গম চাষের আওতায় আসবে ও উৎপাদন বহুগুণে বৃদ্ধি পাবে।

 কৃষিমন্ত্রী আজ দিনাজপুরের নশিপুরে বাংলাদেশ গম ও ভুট্টা গবেষণা ইনস্টিটিউটে গম ও ভুট্টার গবেষণা মাঠ পরিদর্শন শেষে এসব কথা বলেন।

 বাংলাদেশ গম ও ভুট্টা গবেষণা ইনস্টিটিউটের সূত্রে জানা যায়, ব্লাস্ট রোগপ্রতিরোধী গমের মধ্যে বারি গম-৩৩, ডব্লিউএমআরআই গম- ২ ও ডব্লিউএমআরআই গম -৩ উল্লেখযোগ্য। বারি গম-৩৩ এর বৈশিষ্ট্য হলো এটি ব্লাস্ট রোগপ্রতিরোধী, পাতার মরিচা ও পাতা ঝলসানো রোগপ্রতিরোধী। গড় ফলন হেক্টর প্রতি ৪ দশমিক ৬ থেকে ৫ টন। ব্লাস্টপ্রবণ দক্ষিণ-পশ্চিমাঞ্চলে চাষের জন্য বেশি উপযোগী। ডব্লিউএমআরআই গম- ২ এর ফলন হেক্টর প্রতি ৪ দশমিক ৫ থেকে ৫ দশমিক ৫ টন। ডব্লিউএমআরআই গম-২ এর বৈশিষ্ট্য হলো ব্লাস্ট প্রতিরোধী, পাতা ঝলসানো ও পাতার মরিচা রোগ প্রতিরোধী।

 ভুট্টার ফল আর্মিওয়ার্ম পোকার আক্রমণ প্রসঙ্গে মন্ত্রী বলেন, সিমিট ও দেশের বিজ্ঞানীদের প্রচেষ্টায় এটি মোটামুটি নিয়ন্ত্রণে আছে। এটি নিয়ে তীব্র কোন সমস্যা নেই।

 কৃষিমন্ত্রী সরেজমিনে গবেষণা মাঠ পরিদর্শন শেষে বাংলাদেশ গম ও ভুট্টা গবেষণা ইনস্টিটিউটে মুজিববর্ষ উপলক্ষে ‘বঙ্গবন্ধু কর্নার’ উদ্বোধন করেন। পরে মন্ত্রী ইনস্টিটিউট চত্বরে চার দিনব্যাপী ‘কৃষি প্রযুক্তি প্রদর্শন মেলা-২০২১’ এর উদ্বোধন করেন এবং কর্মশালায় কর্মকর্তাদের সাথে মতবিনিময় সভায় যোগ দেন। মন্ত্রী এসময় জলবায়ু পরিবর্তনসহ ভবিষ্যতের চ্যালেঞ্জ মোকাবিলায় গম ও ভুট্টার নতুন নতুন জাত ও লাগসই প্রযুক্তি উদ্ভাবন এবং সেগুলো কৃষকের দোরগোড়ায় পৌঁছাতে সংশ্লিষ্ট সকলকে নির্দেশনা দেন। বাংলাদেশ গম ও ভুট্টা গবেষণা ইনস্টিটিউটের মহাপরিচালক ড. মোঃ এছরাইল হোসেন জানান, এই ইনস্টিটিউটে এ পর্যন্ত ৩৬টি উচ্চফলনশীল গমের জাত উদ্ভাবন করেছে।

 বিশেষ অতিথির বক্তব্যে হুইপ ইকবালুর রহিম বলেন, দিনাজপুরে সব ধরনের ফসলের চাষের সম্ভাবনা প্রচুর। এ অঞ্চলে গম, ভুট্টাসহ শাক-সব্জি ও ফল প্রক্রিয়াকরণের জন্য দ্রুত কৃষিভিত্তিক শিল্প গড়ে তোলা প্রয়োজন।

 এ সময় কৃষি মন্ত্রণালয়ের সিনিয়র সচিব মোঃ মেসবাহুল ইসলাম, বাংলাদেশ গম ও ভুট্টা গবেষণা ইনস্টিটিউটের মহাপরিচালক ড. মোঃ এছরাইল হোসেন, বিএডিসির চেয়ারম্যান ড. অমিতাভ সরকার, বাংলাদেশ চিনি ও খাদ্য শিল্প কর্পোরেশনের চেয়ারম্যান আরিফুর রহমান অপু, কৃষি মন্ত্রণালয়ের অতিরিক্ত সচিব কমলারঞ্জন দাশ, কৃষি সম্প্রসারণ অধিদপ্তরের মহাপরিচালক মোঃ আসাদুল্লাহ, ব্রির মহাপরিচালক ড. মোঃ শাহজাহান কবীর, বারির মহাপরিচালক নাজিরুল ইসলাম, আন্তর্জাতিক ভুট্টা ও গম উন্নয়ন কেন্দ্র-সিমিটের বাংলাদেশ প্রতিনিধি টিমোথি জে ক্রুপনিক প্রমুখ উপস্থিত ছিলেন।

#

কামরুল/রোকসানা/মাসুম/রেজুয়ান/সঞ্জীব/জয়নুল/২০২১/২১৫০ঘণ্টা

তথ্যবিবরণী নম্বর : ১২৫৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১ চৈত্র (১৫ মার্চ) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৮ হাজার ৬৯৫ জনের নমুনা পরীক্ষা করে এক হাজার ৭৭৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৫৯ হাজার ১৬৮ জন।

 গত ২৪ ঘণ্টায় ২৬জন-সহ এ পর্যন্ত ৮ হাজার ৫৭১ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ১৩ হাজার ১২৭ জন।

#

হাবিবুর/রোকসানা/রেজুয়ান/সঞ্জীব/রেজাউল/২০২১/১৭১৮ ঘণ্টা

তথ্যবিবরণী নম্বর : ১২৫৫

**টিকা গ্রহণের কারণে কোভিড-১৯ পজিটিভ হবার আশঙ্কা নেই**

 **-- স্বাস্থ্য অধিদপ্তর**

ঢাকা, ১ চৈত্র (১৫ মার্চ):

 কোভিড-১৯ ভ্যাকসিন গ্রহণের কারণে কোভিড-১৯ শনাক্তকরণ পরীক্ষায় পজিটিভ হবার কোনো আশংকা নেই বলে জানিয়েছে স্বাস্থ্য অধিদপ্তর।

 স্বাস্থ্য অধিদপ্তর আজ এক সংবাদ বিজ্ঞপ্তিতে জানায়, চলমান কোভিড-১৯ ভ্যাকসিনেশন কার্যক্রমে ব্যবহৃত কোভিশিল্ড ভ্যাকসিনের দু’টি ডোজ গ্রহণের ন্যূনতম দুই সপ্তাহ পর থেকে সর্বোচ্চ প্রতিরোধ সক্ষমতা তৈরি হয়। তাই এই সময়ে যথাযথ স্বাস্থ্যবিধি মেনে না চললে কোভিড-১৯ রোগে আক্রান্ত হবার আশংকা থেকে যায়। সুতরাং ভ্যাকসিন গ্রহণের পূর্বে এবং পরেও মাস্ক ব্যবহারসহ অন্যান্য স্বাস্থ্যবিধি যথাযথভাবে মেনে চলতে হবে। অগ্রাধিকার তালিকাভুক্ত এবং ৪০ (চল্লিশ) বছর ও তদূর্ধ্ব সকলকে কোভিড-১৯ টিকাদান কার্যক্রমে নিবন্ধনপূর্বক নির্ভয়ে টিকা গ্রহণের জন্য স্বাস্থ্য অধিদপ্তর আহ্বান জানিয়েছে। অনলাইন নিবন্ধন লিংক: [www.surokkha.gov.bd](http://www.surokkha.gov.bd) ।

 #

পরীক্ষিৎ/রোকসানা/মাসুম/সঞ্জীব/রেজাউল/২০২১/১৭১৪ ঘণ্টা

তথ্যবিবরণী নম্বর : ১২৫৪

**১৭ মার্চ জাতির পিতার ১০১তম জন্মবার্ষিকী ও জাতীয় শিশু দিবস পালিত হবে**

ঢাকা, ১ চৈত্র (১৫মার্চ):

 ‘বঙ্গবন্ধুর জন্মদিন, শিশুর হৃদয় হোক রঙ্গিন’ -প্রতিপাদ্যকে সামনে রেখে আগামী ১৭ মার্চ জাতির পিতা বঙ্গবন্ধু শেখ মুজিবুর রহমানের ১০১তম জন্মবার্ষিকী ও জাতীয় শিশু দিবস সারাদেশে যথাযথ মর্যাদায় পালিত হবে।

 প্রধানমন্ত্রী শেখ হাসিনা ঐদিন সকাল ১০ টা ৩০ মিনিটে জাতিরপিতাবঙ্গবন্ধুশেখমুজিবুররহমানেরজন্মবার্ষিকী ও জাতীয়শিশুদিবস ২০২১ উদ্‌যাপন উপলক্ষ্যে টুঙ্গিপাড়ায় জাতির পিতার সমাধি প্রাঙ্গণে আয়োজিত অনুষ্ঠানে প্রধান অতিথি হিসাবে ভার্চুয়ালি ভাষণ দেবেন।

 #

আলমগীর/পরীক্ষিৎ/জুলফিকার/জসীম/মাসুম/২০২১/১৩১৩ ঘণ্টা

তথ্যবিবরণী নম্বর : ১২৫৩

**মাস্ক ব্যবহার সংক্রান্ত সরকারি নির্দেশনা**

ঢাকা, ১ চৈত্র (১৫ মার্চ) :

 কোভিড-১৯ সংক্রমণ এর পুনরায় বিস্তার রোধ করতে বাড়ির বাইরে সর্বত্র মাস্ক পরিধান ও স্বাস্থ্যবিধি প্রতিপালন করতে হবে। মাস্ক পরিধানের ক্ষেত্রে সরকারের নিম্নলিখিত নির্দেশনাসমূহ প্রতিপালনের জন্য নাগরিকদের অনুরোধ করা হয়েছে :

* সরকারি, আধা-সরকারি, স্বায়ত্তশাসিত ও বেসরকারি অফিসে কর্মরত কর্মকর্তা, কর্মচারী ও সংশ্লিষ্ট অফিসে আগত সেবা গ্রহীতাগণ বাধ্যতামূলকভাবে মাস্ক ব্যবহার করবেন। সংশ্লিষ্ট অফিস কর্তৃপক্ষ বিষয়টি নিশ্চিত করবেন ।
* সরকারি ও বেসরকারি হাসপাতাল-সহ সকল স্বাস্থ্য সেবা কেন্দ্রে আগত সেবা গ্রহীতাগণ আবশ্যিকভাবে মাস্ক ব্যবহার করবেন। সংশ্লিষ্ট হাসপাতাল কর্তৃপক্ষ বিষয়টি নিশ্চিত করবেন।
* শিক্ষা প্রতিষ্ঠান, মসজিদ, মন্দির ও গির্জা-সহ সকল ধর্মীয় উপাসনালয়ে মাস্ক ব্যবহার নিশ্চিত করতে হবে। স্থানীয় প্রশাসন ও সংশ্লিষ্ট পরিচালনা কমিটি বিষয়টি নিশ্চিত করবেন।
* শপিংমল, বিপণিবিতান ও দোকানের ক্রেতা-বিক্রেতাগণ আবশ্যিকভাবে মাস্ক ব্যবহার করবেন। স্থানীয় কর্তৃপক্ষ ও মার্কেট ব্যবস্থাপনা কমিটি বিষয়টি নিশ্চিত করবেন।
* হাট-বাজারে ক্রেতা-বিক্রেতাগণ মাস্ক ব্যবহার করবেন। মাস্ক পরিধান ব্যতীত ক্রেতা-বিক্রেতাগণ কোনো পণ্য ক্রয়-বিক্রয় করবেন না। স্থানীয় প্রশাসন ও হাট-বাজার কমিটি বিষয়টি নিশ্চিত করবেন।
* গণপরিবহনের (সড়ক, নৌ, রেল, আকাশপথ) চালক, চালকের সহকারী ও যাত্রীদের মাস্ক ব্যবহার নিশ্চিত করতে হবে। গণপরিবহনে আরোহণের পূর্বে যাত্রীদের মাস্ক ব্যবহার করতে হবে। সংশ্লিষ্ট কর্তৃপক্ষ আইন-শৃঙ্খলা রক্ষাকারী বাহিনী ও মালিক সমিতি বিষয়টি নিশ্চিত করবেন।
* গার্মেন্টস ফ্যাক্টরি-সহ সকল শিল্প কারখানায় কর্মরত শ্রমিকদের মাস্ক ব্যবহার নিশ্চিত করতে হবে। সংশ্লিষ্ট কর্তৃপক্ষ ও মালিকগণ বিষয়টি নিশ্চিত করবেন।
* হকার, রিক্সা ও ভ্যানচালক-সহ সকল পথচারীর মাস্ক ব্যবহার নিশ্চিত করতে হবে। বিষয়টি আইন-শৃঙ্খলা রক্ষাকারী বাহিনী নিশ্চিত করবেন।
* হোটেল ও রেস্টুরেন্টে কর্মরত ব্যক্তি এবং জনসমাবেশ চলাকালীন আবশ্যিকভাবে মাস্ক পরিধান করবেন। বিষয়টি স্থানীয় প্রশাসন ও সংশ্লিষ্ট মালিক সমিতি নিশ্চিত করবেন।
* সকল প্রকার সামাজিক অনুষ্ঠানে আগত ব্যক্তিদের মাস্ক পরিধান নিশ্চিত করতে হবে। বিষয়টি সংশ্লিষ্ট প্রতিষ্ঠান প্রধান নিশ্চিত করবেন।
* বাড়িতে করোনা উপসর্গ-সহ কোনো রোগী থাকলে পরিবারের সুস্থ সদস্যগণ মাস্ক ব্যবহার করবেন।

#

ওসমানী/অনসূয়া/পরীক্ষিৎ/আসমা/২০২১/১৫২০ ঘণ্টা

তথ্যবিবরণী নম্বর : ১২৫১

**জাতীয় সংসদের দ্বাদশ অধিবেশন শুরু ১ এপ্রিল**

ঢাকা, ১ চৈত্র (১৫ মার্চ) :

 একাদশ জাতীয় সংসদের দ্বাদশ অধিবেশন আগামী ১ এপ্রিল থেকে শুরু হবে। এটি হবে এ বছরের দ্বিতীয় অধিবেশন।

 সংবিধানের ৭২ অনুচ্ছেদের (১) দফা অনুযায়ী রাষ্ট্রপতি মোঃ আবদুল হামিদ আজ এ অধিবেশন আহ্বান করেছেন।

#

তারিক/পরীক্ষিৎ/জুলফিকার/কুতুব/২০২১/১৫০০ ঘণ্টা

তথ্যবিবরণী নম্বর : ১২৫২

**রোজা রেখে করোনা ভাইরাসের টিকা গ্রহণ করা যাবে**

 **- ইসলামিক ফাউন্ডেশন**

ঢাকা, ১ চৈত্র (১৫ মার্চ) :

 রোজা রেখে করোনা ভাইরাসের টিকা গ্রহণ করা যাবে। এ বিষয়ে আলেম সমাজ সর্বসম্মতভাবে একমত পোষণ করেছেন যে, যেহেতু করোনা ভাইরাসের টিকা মাংসপেশিতে গ্রহণ করা হয় এবং তা সরাসরি খাদ্যনালী ও পাকস্থলিতে প্রবেশ করেনা, সেহেতু রমযান মাসে রোজাদার ব্যক্তি শরীরে করোনা ভাইরাসের টিকা গ্রহণ করলে রোজা ভঙ্গ হবেনা। এ মর্মে মুসলিম বিশ্বের শীর্ষস্থানীয় আলেমগণও একইরূপ মত পোষণ করেছেন বলে জানিয়েছে ইসলামিক ফাউন্ডেশন।

 গতকাল ইসলামিক ফাউন্ডেশন-এর সভাকক্ষে ইসলামিক ফাউন্ডেশনের মহাপরিচালক ড. মো: মুশফিকুর রহমান এর সভাপতিত্বে দেশের উলামায়ে কেরাম এবং ইসলামিক ফাউন্ডেশনের ঊর্ধ্বতন কর্মকর্তাগণের সমন্বয়ে এক মতবিনিময় সভা অনুষ্ঠিত হয়। ধর্ম সচিব মো: নূরুল ইসলাম প্রধান অতিথি হিসেবে সভায় অংশগ্রহণ করেন।

#

আনোয়ার/পরীক্ষিৎ/জুলফিকার/কুতুব/২০২১/১৫৪৫ ঘণ্টা